ai4bharat/Pralekha huggingface dataset:
சிறுபான்மையினர் நலன் அமைச்சகம்
மதநல்லிணக்கம், சகிப்புத்தன்மை, அனைத்து மதமும் ஒன்று என்பதுதான் இந்தியாவின் ஆன்மா மற்றும் வேற்றுமையில் ஒற்றுமைதான் நாட்டின் பலம்: மத்திய அமைச்சர் திரு. முக்தர் அப்பாஸ் நக்வி .
மதநல்லிணக்கம், சகிப்புத்தன்மை, அனைத்து மதமும் ஒன்று என்பதுதான் இந்தியாவின் ஆன்மா என்றும், வேற்றுமையில் ஒற்றுமைதான் நாட்டின் பலம் என்றும் மத்திய சிறுபான்மையினர் விவகாரத்துறை அமைச்சர் திரு. முக்தர் அப்பாஸ் நக்வி கூறியுள்ளார்.
‘‘தாரா ஷிகோ இன்று ஏன் முக்கியம்: அவரது படைப்புகள் மற்றும் ஆளுமையை நினைவு கூர்தல்’’ என்ற தலைப்பில் சர்வதேச கருத்தரங்கை தில்லியில் உள்ள முஸ்லிம் அலிகர் பல்கலைக்கழகம் இன்று நடத்தியது. இதில் மத்திய அமைச்சர் திரு. முக்தர் அப்பாஸ் நக்வி கலந்து கொண்டு பேசியதாவது:
பழமைவாத மற்றும் விரோத அரசியல் தாரா ஷிகோ மரபு பற்றி தவறான கருத்தை ஏற்படுத்தியுள்ளது. மதநல்லிணக்கம், சகிப்புத்தன்மை, அனைத்து மதமும் ஒன்று என்பதுதான் இந்தியாவின் ஆன்மா மற்றும் வேற்றுமையில் ஒற்றுமைதான் நாட்டின் பலம். தனது வாழ்க்கை முழுவதும், சமூக நல்லிணக்கம் மற்றும் மத ஒற்றுமையின் சுடராக தாரா ஷிகோ விளங்கினார். ஒரு புறம் உலகின் அனைத்து மதத்தை சேர்ந்தவர்களும் இந்தியாவில் வசிக்கின்றனர். மற்றொரு புறம் கடவுள் நம்பிக்கையற்றவர்களும் அதிகளவில் நாட்டில் உள்ளனர். இவர்கள் சம அளவிலான அரசியல்சாசன மற்றும் சமூக உரிமைகளுடன் வசிக்கின்றனர். வேற்றுமையில் ஒற்றுமை என்ற பலம்தான், ஒரே பாரதம், உன்னத பாரதத்தை உருவாக்குகிறது.
அனைத்து மத பண்டிகைகளும் கொண்டாடப்படும் ஒரே நாடு இந்தியாதான். இந்த கலாச்சார பாரம்பரியத்தை நாம் பாதுகாக்க வேண்டும். நாட்டின் ஒற்றுமை மற்றும் நல்லிணக்கத்தை தகர்க்கும் எந்த முயற்சியும், இந்தியாவின் ஆன்மாவை பாதிக்கும்.
இவ்வாறு மத்திய அமைச்சர் திரு .முக்தர் அப்பாஸ் நக்வி கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785818
குறு சிறு மற்றும் நடுத்தர தொழில் துறை அமைச்சகம்
போலி காதி பொருட்களை விற்றதற்காக மும்பை டி.என். சிங் சாலை காதி அங்காடிக்கு தடை
போலி காதி பொருட்கள் விற்பனையை அடியோடு தடுக்கும் வகையில், காதி மற்றும் கிராம தொழில்கள் ஆணையம் கடும் முயற்சிகளை மேற்கொண்டு வருகிறது. இதன் தொடர்ச்சியாக, காதி அல்லாத பொருட்கள் மற்றும் போலி காதி பொருட்களை விற்பனை செய்த மிகப்பழமையான காதி நிறுவனமான மும்பை காதி மற்றும் கிராமத் தொழில்கள் சங்கத்துக்கு காதி சான்றிதழை ஆணையம் ரத்து செய்துள்ளது. அந்த நிறுவனம் காதி எம்போரியம் என்ற பெயரில், 1954 முதல் டாக்டர். டி.என். சிங் சாலையில் உள்ள பழமையான மெட்ரோபாலிடன் இன்சூரன்ஸ் ஹவுஸ் என்னும் கட்டடத்தில் இயங்கி வந்தது.
அசல் காதி பொருட்கள் என்ற பெயரில் போலி காதி பொருட்களை காதி அங்காடி விற்பனை செய்து வந்ததை கேவிஐசி அதிகாரிகள் நடத்திய வழக்கமான சோதனையில் கண்டுபிடிக்கப்பட்டது. பொருட்களின் மாதிரிகளை சேகரித்து பரிசோதனை செய்ததில், அவை போலி என்பது தெரியவந்தது. காதி சான்றிதழுக்கான விதிமுறைகளை மீறி, போலி பொருட்களை விற்ற அந்த நிறுவனத்துக்கு வழங்கப்பட்ட சான்றிதழ் ரத்து செய்யப்பட்டது. இதனைத் தொடர்ந்து அந்த நிறுவனத்தில், காதி பொருட்கள் விற்பனை செய்ய தடை விதிக்கப்பட்டுள்ளது. மேலும் மக்களை ஏமாற்றி வந்த அந்த நிறுவனத்தின் மீது சட்டபூர்வ நடவடிக்கை எடுக்கவும் காதி ஆணையம் பரிசீலித்து வருகிறது.
மேலும் கூடுதல் விவரங்களுக்கு ஆங்கில செய்திக்குறிப்பை காணவும்
கலாசாரத்துறை அமைச்சகம்
அம்ரித் மஹோத்சவத்தின் ஒரு பகுதியாக சர் பிரதாப் சிங் கோப்பை 2021 போலோ விளையாட்டின் இறுதிப் போட்டியை கலாச்சார அமைச்சகம் நடத்துகிறது
75 ஆண்டு கால சுதந்திரம் மற்றும் இந்தியாவின் புகழ்பெற்ற கலாச்சார வரலாற்றை விடுதலையின் அம்ரித் மஹோத்சவம் மூலம் கொண்டாடடி வருவதன் ஒரு பகுதியாக, எம்.பி. கோப்பை போலோ சாம்பியன்ஷிப் - சர் பிரதாப் சிங் கோப்பை 2021-ஐ கலாச்சார அமைச்சகம் நடத்துகிறது.
நவம்பர் 14, 2021 அன்று ஜெய்ப்பூர் போலோ மைதானத்தில் இறுதி போட்டியை கலாச்சாரம் மற்றும் வெளியுறவுத்துறை இணை அமைச்சர் திருமதி மீனாட்சி லேகி தொடங்கி வைப்பார்.
இந்திய போலோ சங்கத்தின் கீழ் ஏற்பாடு செய்யப்படும் இந்த நிகழ்வு ஜஸ்ட் இன் டைம் ஸ்போர்ட்ஸ் அறக்கட்டளையால் ஆதரிக்கப்படுகிறது. 1921-ல் நிறுவப்பட்ட சர் பிரதாப் சிங் கோப்பை இந்தியாவின் மிகவும் வரலாற்று சிறப்புமிக்க மற்றும் முதன்மையான போட்டிகளில் ஒன்றாகும்.
சர் பிரதாப் சிங் கோப்பை 2021-ன் இறுதிப் போட்டியை பாதுகாப்புப் படைகளின் தளபதி ஜெனரல் பிபின் ராவத், ராணுவ தளபதி ஜெனரல் எம்.எம்.நரவனே, ஏர் சீஃப் மார்ஷல் வி.ஆர்.சௌதாரி மற்றும் ராணுவம், கடற்படை மற்றும் விமானப்படையின் இதர மூத்த அதிகாரிகள் காண உள்ளனர். இந்த நிகழ்வில் கலந்து கொள்ள இந்தியாவுக்கான தூதர்களுக்கும் அழைப்பு விடுக்கப்பட்டுள்ளது,
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1771452
நித்தி ஆயோக்
நிதி ஆயோக்கில் பிரதமர் பொருளாதார நிபுணர்களோடு கலந்துரையாடல்
நிதி ஆயோக்கில் பொருளாதார நிபுணர்களோடு இன்று நடைபெற்ற நிகழ்ச்சியில் பிரதமர் திரு நரேந்திர மோடி கலந்துரையாடினார். அந்த நிகழ்ச்சியில் நடைபெற்ற பல்வேறு அமர்வுகளின் கருப்பொருளானது “இந்தியாவின் வளர்ச்சி மற்றும் உலகளவிலான பிரச்னைகளில் இருந்து மீள்வது தொடர்பான நடவடிக்கைகள்” ஆகும். பிரதமர் தமது உரையில், பிரச்சனைகள் இருந்தாலும் அதிலிருந்து மீள்வதற்கு புதிய பன்முகத்தன்மை கொண்ட வாய்ப்புகள் குறிப்பாக டிஜிட்டல், எரிசக்தி, சுகாதாரம் மற்றும் வேளாண்மை துறைகளில் இருந்து வருவதை சுட்டிக்காட்டினார். இந்த வாய்ப்புகளை அரசு மற்றும் தனியார் துறையினர் இணைந்து பயன்படுத்த வேண்டியதன் முக்கியத்துவம் குறித்தும், புத்தாக்க சிந்தனையுடன் சிந்தித்து செயலாற்ற வேண்டும் என்றும் பிரதமர் கூறினார். இந்தியாவின் டிஜிட்டல் துறையின் வெற்றி குறித்து பாராட்டுத் தெரிவித்த பிரதமர், நாடு தழுவிய அளவில் மிகச் சிறந்த தொழில்நுட்பத்தை பயன்படுத்தி ஒட்டுமொத்த வளர்ச்சி மற்றும் மேம்பாட்டை உருவாக்கும் திறனை அடையவேண்டும்.
குறிப்பாக மகளிர் சக்தி இயக்கம் இந்தியாவின் வளர்ச்சிக்கு முக்கிய பங்காற்றுகிறது என்று கூறிய பிரதமர், பெண்களின் பங்களிப்பை மேலும் ஊக்குவிக்க வேண்டியதன் முக்கியத்துவத்தை வலியுறுத்தினார். சர்வதேச சிறுதானிய ஆண்டையொட்டி, சிறுதானியங்களின் வளர்ச்சியை முன்னெடுத்துச் செல்ல வேண்டும், மேலும் அதன் விளைவாக கிராமப்புற மற்றும் வேளாண் துறையை மேம்படுத்த முடியும் என்றார்.
இந்த நிகழ்ச்சியில் பங்கேற்றவர்கள், பல்வேறு மேம்பாட்டு நடவடிக்கைகள் குறித்து விரிவாக விவாதித்தனர். வேளாண் துறை முதல் உற்பத்தித்துறை வரை பல்வேறு மாறுபட்ட தலைப்புகளில் பிரதமருடன் பங்கேற்பாளர்கள் தங்களது கருத்துக்களைப் பகிர்ந்து கொண்டனர். உலக அளவில் பிரச்சினைகள் தொடரும் நிலையில், அதிலிருந்து மீ்ள்வதற்கான இந்தியாவின் முயற்சிகளை மேம்படுத்தும் மிக முக்கிய ஆலோசனைகளும் விவாதிக்கப்பட்டது. இத்தகைய நடவடிக்கைகள் மூலமே உலக அளவில் இந்தியாவிற்கு என தனித்துவமான இடம் உள்ளது. அனைத்துத்துறைகளிலும் சிறந்த மேம்பாட்டு நடவடிக்கைகளை மேற்கொள்வதன் அவசியத்தை பிரதமர் சுட்டிக்காட்டினார். பொருளாதார நிபுணர்கள் தெரிவித்த மதிப்புமிக்க கருத்துக்களுக்கு நன்றி கூறிய பிரதமர் நமது நாட்டின் வளர்ச்சிக்கு இது போன்ற முக்கிய அணுகுமுறைகள் மிக முக்கிய பங்காற்றும் என்றார்.
மத்திய நிதியமைச்சர், மத்திய திட்ட அமலாக்க இணை அமைச்சர், நிதி ஆயோக் துணைத்தலைவர், பிரதமரின் முதன்மைச் செயலர், நிதி ஆயோக் உறுப்பினர்கள் அமைச்சரவை செயலர், தலைமைப் பொருளாதார ஆலோசகரும், நிதி ஆயோக்கின் தலைவரும் இந்த நிகழ்ச்சியில் கலந்துகொண்டனர்.
மனித வள மேம்பாட்டு அமைச்சகம்
மனித வள மேம்பாட்டுத் துறையின் இணையவழி கல்விக்கான தேசிய மேடை ஸ்வயம் மற்றும் இதர டிஜிட்டல் முன்முயற்சிகளை அணுகுவது கடந்த ஒரு வாரத்தில் மும்மடங்காக அதிகரித்துள்ளது – மனித வள மேம்பாட்டுத் துறை அமைச்சர்
ஊரடங்கு நிலவி வரும் இத்தருணத்தில் வீட்டில் இருந்தே தங்கள் கல்வியை மாணவர்கள் தொடர்வதை உறுதிப்படுத்த மத்திய மனிதவள மேம்பாட்டு அமைச்சகம் தனது இணைய வழி/டிஜிட்டல் மூலமான கல்விக்கான முன்முயற்சிகளின் மூலம் முயற்சித்து வருகிறது. மாணவர்கள் இந்த கல்விக்கான தளங்களை முழுமையாகப் பயன்படுத்திக் கொண்டு தங்கள் நேரத்தை முழுமையாகவும் சிறப்பாகவும் ஆக்கிக் கொள்ளுமாறு மத்திய மனிதவள மேம்பாட்டு அமைச்சர் திரு ரமேஷ் பொக்ரியால் ‘நிஷாங்க்’ கேட்டுக் கொண்டுள்ளார். அமைச்சரின் இந்த வேண்டுகோளுக்கான ஆதரவு பெருமளவில் உள்ளது.
கடந்த ஒரு வார காலத்தில் இணையவழி கல்விக்கான தேசிய தளமான ஸ்வயம் மற்றும் இதர டிஜிட்டல் முன்முயற்சிகளை மாணவர்கள் அணுகுவது மும்மடங்காக ஆகியுள்ளது. ஸ்வயம் இணைய தளத்தின் மூலம் சிறந்த கற்பித்தலை இலவசமாகப் பெறுவதற்கான ஏற்பாடு செய்யப்பட்ட பிறகு இந்த வளர்ச்சியைக் காண முடிந்தது என திரு. ரமேஷ் பொக்ரியால் கூறினார். இதற்கு முன்பு ஸ்வயம் இணைய தளத்தின் பாட வகுப்புகள் குறிப்பிட்ட கால வரையறை கொண்டவையாக இருந்தன என்பதோடு, இதற்கான பதிவை முன்கூட்டியே செய்துகொள்ளவும் வேண்டியிருந்தது. ஊரடங்கு பிறப்பிக்கப்பட்டுள்ள இத்தருணத்தை முழுமையாகப் பயன்படுத்திக் கொள்ளவும், இணையவழி கல்வியை வளர்க்கவும் எந்தவொரு முன்பதிவும் இன்றி எந்தவொரு மாணவரும் இலவசமாக இந்த வசதியைப் பெறலாம் எனவும் அமைச்சர் மேலும் கூறினார்.
2020 மார்ச் 23 முதல் சுமார் 50,000 பேர் ஸ்வயம் இணைய தளத்தை அணுகியுள்ளனர். இவர்கள் ஸ்வயம் இணையதளத்தின் ஜனவரி 2020 பருவகாலத்தில் மேற்கொள்ளப்படும் 571 பாடப்பயிற்சிகளுக்கு ஏற்கனவே பதிவு செய்துகொண்டுள்ள 25 லட்சம் மாணவர்கள்/ பயில்வோருக்கும் மேலதிகமாக வந்துள்ளவர்கள் ஆவர். ஸ்வயம் இணையதளத்தில் மொத்தம் 1,900 பாடப்பிரிவுகளுக்கான களஞ்சியம் அமைந்துள்ளது. இவற்றை 60க்கும் மேற்பட்ட நாடுகளைச் சேர்ந்த மாணவர்கள் தற்போது அணுகி வருகின்றனர். இவர்களில் பெரும்பாலோர் இந்தியாவை சேர்ந்தவர்கள் எனினும், அமெரிக்கா, ஐக்கிய அரபு கூட்டமைப்பு, ஜெர்மனி, நேபாளம், சிங்கப்பூர், கனடா, இங்கிலாந்து, ஆஸ்திரேலியா ஆகிய நாடுகளில் உள்ளோரும் இவற்றை அணுகி வருகின்றனர்.
ஸ்வயம் இணையதளத்தின் வீடியோக்களை ஒளிபரப்பி வரும் ஸ்வயம் பிரபா தொலைக்காட்சியையும் சுமார் 50,000க்கும் மேற்பட்டோர் தினமும் கண்டுகளித்து வருகின்றனர். தேசிய டிஜிட்டல் நூலகத்தையும் தினமும் சுமார் 43,000 பேர் தற்போது அணுகி வருகின்றனர். இதன் மூலம் இந்த வசதியை அணுகுவோரின் எண்ணிக்கை இரண்டு மடங்காக ஆகியுள்ளது.
கல்வி ஆராய்ச்சி தொழில்நுட்பத்திற்கான தேசிய மையத்தின்  கல்வி சார்ந்த இணையதளங்களான திக்ஷா, ஈ-பாடசாலா, என்ஆர்ஓஈஆர், என்ஐஓஎஸ் மற்றும் ரோபோட்டிக்ஸ் கல்வி  போன்ற தகவல் மற்றும் தொடர்பு தொழில்நுட்பத்தின் அடிப்படையிலான இதர முன்முயற்சிகள், கல்விக்கான கட்டற்ற மென்பொருள், நிகர்நிலை பரிசோதனைகள், கல்வி கற்பதற்கான நிரல்வகை ஆகியவையும் அதிகமானோரால் அணுகப்படுவதையும் காண முடிகிறது.
மேலும் மேலும் அதிகமான மாணவர்கள் தமது அமைச்சகத்தின் இத்தகைய முன்முயற்சிகளை சிறப்பான வகையில் பயன்படுத்திக் கொண்டு தங்கள் கல்வி அனுபவத்தை மேலும் வளப்படுத்திக் கொள்ள வேண்டுமென மத்திய மனிதவள மேம்பாட்டுத் துறை அமைச்சர் கேட்டுக் கொண்டார்.
குறு சிறு மற்றும் நடுத்தர தொழில் துறை அமைச்சகம்
காதி மற்றும் கிராம தொழில் ஆணையத்தின் இராட்டை புரட்சியால், பிரபலமைடைந்தது காதி: நாடாளுமன்றத்தில் ஆற்றிய உரையில் குடியரசுத்தலைவரும் குறிப்பிட்டார்
காதி கிராம தொழில் ஆணையம் கடந்த 7 ஆண்டுகளில் தொடங்கிய ‘இராட்டை புரட்சியால்’ காதி அதிவேக வளர்ச்சியடைந்தது, பட்ஜெட் கூட்டத்தொடரின் குடியரசுத் தலைவர் உரையிலும் இது இடம் பிடித்தது. காந்திய சிந்தனைகளை இந்தியாவிலும், உலக நாடுகளிலும் பிரபலப்படுத்த பல இராட்டை நினைவு சின்னங்களை கேவிஐசி உருவாக்கியது. இது காதியின் வளர்ச்சியில் முக்கிய பங்காற்றியுள்ளது. காதியின் வெற்றியை கடந்த ஜனவரி 31ம் தேதி நாடாளுமன்றத்தில் ஆற்றிய உரையில் குடியரசுத் தலைவர் குறிப்பிட்டார். காந்தியடிகளின் 74வது தியாகிகள் தினத்தை முன்னிட்டு, அகமதாபாத்தில் சமர்பதி ஆற்றங்கரையில் மகாத்மா காந்தியின் 100 சதுர மீட்டர் சுவரோவியத்தை திறந்து வைத்த மத்திய உள்துறை அமைச்சர் அமித்ஷாவும் காதியின் வெற்றி குறித்து பேசினார்.
காதி கிராம தொழில் ஆணையம் கடந்த 1956ம் ஆண்டு தொடங்கப்பட்டது. ஆனால், காதி, இராட்டை மற்றும் மகாத்மா காந்தியுடன் தொடர்புடைய இதர சின்னங்களை பிரபலப்படுத்த , 2014ம் ஆண்டு வரை, கேவிஐசி எந்த முயற்சியும் மேற்கொள்ளவில்லை. 2014ம் ஆண்டுக்கு பிறகுதான், காதி, காந்திய சிந்தனைகள், காந்தியின் இராட்டை ஆகியவற்றை உலகம் முழுவதும் பிரபலப்படுத்த பிரதமர் திரு. நரேந்திர மோடி தலைமையிலான அரசு முயற்சி மேற்கொண்டது.
கடந்த 7 ஆண்டுகளில் உலகின் மிகப் பெரிய மரம் மற்றும் எஃகு இராட்டை நினைவுச் சின்னங்களை கேவிஐசி உருவாக்கியது. உலகின் மிகச்சிரிய இராட்டைகளை கைக்கடிகாரங்களில் பொருத்தியது. காந்திஜியின் மிகப் பெரிய சுவரோவியம், காதி துணியால் செய்யப்பட்ட உலகின் மிகப் பெரிய தேசியக்கொடி, பாரம்பரிய இராட்டை அருங்காட்சியகம் உட்பட பலவற்றை கேவிஐசி உருவாக்கியது. ஆங்கில ஆட்சியை எதிர்த்து போராட இராட்டைதான் காந்திஜியின் ஆயுதமாக இருந்தது. இந்த இராட்டை கடந்த 2017ம் ஆண்டுதான் முதல் முறையாக வெளிநாடு சென்றது. அதன்பின் காந்தியின் இராட்டை 60 நாடுகளைச் சென்றடைந்தது.
‘‘ காதி மற்றும் இராட்டை இந்தியாவில் மட்டும் அல்லாமல் உலகம் முழுவதும் பிரபலம் அடைய பிரதமர் திரு. நரேந்திர மோடியின் உத்வேகத்துடன் வலுவான நடவடிக்கைகள் மேற்கொள்ளப்பட்டன. இது காதியின் உற்பத்தியை அதிகரித்து காந்தியின் கனவை நனவாக்கியது. இராட்டை புரட்சி நடவடிக்கையால் 55,000 நவீன இராட்டைகள் தயாரிக்கப்பட்டன. இது நாடு முழுவதும் உள்ள காதி கலைஞர்களுக்கு வேலை வாய்ப்பை அளித்தது. ’’ என காதி மற்றும் கிராம தொழில் ஆணையத்தின் தலைவர் திரு. வினய் குமார் சக்சேனா கூறினார்.
உலகின் மிகப் பெரிய மர இராட்டை புதுதில்லியில் உள்ள இந்திரா காந்தி சர்வதேச விமான நிலையத்தில் கடந்த 2016ம் ஆண்டு, அப்போதைய பிஜேபி தலைவர் அமித்ஷாவால் நிறுவப்பட்டது. அதன்பின் நாட்டின் பல இடங்களில் இராட்டை நினைவுச் சின்னங்கள் திறக்கப்பட்டன. உகாண்டாவில் கடந்த 2017ம் ஆண்டு அக்டோபர் 2ம் தேதி இராட்டை நினைவுச் சின்னம் திறக்கப்பட்டது. வெளிநாட்டு மண்ணில் ஏற்படுத்தப்பட்ட முதல் இராட்டை நினைவுச் சின்னம் இது என்பது குறிப்பிடத்தக்கது.
2014-ம் ஆண்டு முதல் 2021ம் ஆண்டு வரை காதி உற்பத்தியை அதிகரிக்க 55,000 புதிய மாடல் இராட்டைகள் மற்றும் 9000 நவீன தறிகள் காதி கலைஞர்களுக்கு வழங்கப்பட்டன என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1795078
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அதிக திறனுடன் கூடிய விதை பதப்படுத்தும் ஆலையை ஜம்மு காஷ்மீரில் மத்திய அமைச்சர் டாக்டர் ஜிதேந்திர சிங் திறந்து வைத்தார்
நாட்டிலுள்ள விவசாயிகளின் வருமானத்தை இரட்டிப்பாக்கும் பிரதமர் திரு நரேந்திர மோடியின் லட்சியத்தில் தனது கத்துவா மாவட்டத்தின் மூலம் ஜம்மு காஷ்மீர் இணைந்த வரலாற்று சிறப்புமிக்க நாள் இன்று, என அதிக குவின்டால் திறனுடன் கூடிய விதை பதப்படுத்தும் ஆலையை திறந்து வைத்த மத்திய அமைச்சர் டாக்டர் ஜிதேந்திர சிங் கூறினார்.
16 லட்சம் விதை உற்பத்தி மற்றும் 24 லட்சம் விதை பதப்படுத்தல் திறன் கொண்ட ஆலை அப்பகுதியிலேயே முதல் முறையாக நிறுவப்பட்டுள்ளது. நிகழ்ச்சியில் பேசிய டாக்டர் ஜிதேந்திர சிங், நாட்டின் கவனத்தை கடந்த சில வருடங்களாக கத்துவா பெற்று வருவதாகவும், ‘மனதின் குரல்’ நிகழ்ச்சியில் பிரதமர் திரு நரேந்திர மோடியால் இரு முறை இம்மாவட்டம் குறிப்பிடப்பட்டதாகவும் பெருமையுடன் கூறினார்.
இன்று திறக்கப்பட்டுள்ள ஆலையானது கத்துவா மாவட்டதிற்கு மட்டுமல்லாமல், ஒட்டுமொத்த ஜம்மு காஷ்மீர் யூனியன் பிரதேசம் மற்றும் அருகிலுள்ள மாநிலங்களான பஞ்சாப் மற்றும் இமாச்சலப் பிரதேசத்திற்கும் சேவையாற்றும்.
இதர இடங்களில் இருந்து விதைகளை பெறுவதற்கு இத்தனை ஆண்டுகளாக சிரமங்களை அனுபவித்த விவசாயிகளின் வீடுகளுக்கே தரமான விதைகள் இனி சென்றடையும் என்று அமைச்சர் தெரிவித்தார்.
இதன் மூலம் அவர்களது பயிர்களின் தரம் மேம்படுவதோடு மட்டுமல்லாமல், அவர்களால் தரமான விதைகளை குறைந்த விலையில் பெற முடியும். விவசாயிகளின் லாபம் இதன் காரணமாக அதிகரிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730561
----
(Visitor Counter : 156
பிரதமர் அலுவலகம்
மிஸ் யுனிவர்ஸ் பட்டம் பெற்ற ஹர்னாஸ் சாந்துவுக்கு பிரதமர் வாழ்த்து
மிஸ் யுனிவர்ஸ் என்னும் பிரபஞ்ச அழகிப் பட்டம் பெற்ற ஹர்னாஸ் சாந்துவுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
இது குறித்து ட்விட்டர் பதிவில் அவர் கூறியிருப்பதாவது;
“மிஸ் யுனிவர்ஸாக தேர்வுப் பெற்றுள்ள ஹர்னாஸ் சாந்துவுக்கு வாழ்த்துகள். அவரது வருங்கால முயற்சிகள் அனைத்திலும் வெற்றி பெற வாழ்த்துகள்”.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஒன்றாம் தேதி, ஒரு மணி நேரம், ஒன்றாக இணைவோம்: பாபுவுக்குத் தூய்மை அஞ்சலி செலுத்த மகாராஷ்டிரா தயாராகிறது
நாடு முழுவதும் தூய்மை இருவார விழா - தூய்மையே சேவை - 2023 க்கான ஏற்பாடுகள் முழு வீச்சில் நடைபெற்று வருகின்றன. "ஏக் தரீக் ஏக் கன்டா ஏக் சாத்" எனப்படும் ஒன்றாம் தேதி, ஒரு மணி நேரம், ஒன்றாக இணைவோம் என்ற பிரதமர் நரேந்திர மோடியின் அழைப்பை நிறைவேற்ற குடிமக்கள் தயாராகி வருகின்றனர். தூய்மையின் மூலம் பாபுவுக்கு அஞ்சலி செலுத்த உறுதியேற்றுள்ளனர். மத்திய வீட்டுவசதி மற்றும் நகர்ப்புற மேம்பாட்டு அமைச்சகத்தின் கீழ் இயங்கும் தூய்மை இந்தியா இயக்கம்  நகரங்களை சுகாதாரமான நகரங்களாக மாற்றுவதை நோக்கமாகக் கொண்டுள்ளது. மும்பையில் விநாயகர் சதுர்த்தி கொண்டாடப்பட்டதைப் போலவே, தூய்மை இருவார விழாவும் உற்சாகத்துடன் கொண்டாடப்படுகிறது.
செப்டம்பர் 17 அன்று நடைபெற்ற ஐஎஸ்எல் 2.0 க்கு மகாராஷ்டிராவில் குடிமக்கள் பங்கேற்பு மிகவும் சுவாரஸ்யமானது. முழு தூய்மைப் பணியிலும் மக்கள் ஆர்வத்துடனும் உற்சாகத்துடனும் கலந்து கொண்டு நகரின் ஒவ்வொரு மூலை முடுக்கையும் சுத்தம் செய்வதில் தங்கள் ஒத்துழைப்பை வழங்கினர். அக்டோபர் 1 ஆம் தேதி மகாராஷ்டிராவில் மாநில அளவிலான தூய்மையில் குடிமக்கள் தங்களுக்குப் பிடித்த இடங்களிலிருந்து வீட்டுவசதி மற்றும் நகர்ப்புற மேம்பாட்டு அமைச்சகம் வழங்கிய போர்ட்டல் மூலம் பங்கேற்பார்கள். . அவரவர் இடத்திலிருந்து படங்களைக் கிளிக் செய்து போர்ட்டலில் பதிவேற்றவும் முடியும். நீர்நிலைகள்,வழிபாட்டுத்தலங்கள், தனியார் மற்றும் அரசு அலுவலகங்கள், பள்ளிகள், கல்லூரிகள், மருத்துவமனைகள், பேருந்து நிலையங்கள், ரயில் நிலையங்கள் போன்றவற்றை சுத்தம் செய்வதன் மூலம் அக்டோபர் 1 ஆம் தேதி பொதுமக்கள் கணிசமான பங்களிப்பை செய்வார்கள்.
திறந்தவெளியில் மக்கள் குப்பை கொட்டும் இடத்தை சுத்தம் செய்து அழகுபடுத்த ஹிங்கோலி நகராட்சி மன்றம் குப்பை கொட்டும் இடங்களை தத்தெடுத்துள்ளது. தூய்மைப் பணியின் ஒரு பகுதியாக அங்கு சில இருக்கைகளையும் அமைக்க உள்ளனர். முக்கிய கவனம் செலுத்தும் பகுதிகள் ஹனுமான் கோயில், ஹிங்கோலி ஆகும். இதேபோல், ரத்தினகிரி நகராட்சியின் அனைத்துத் தேர்தல் வார்டுகளிலும் தூய்மைப் பணிகள் மேற்கொள்ளப்பட்டன. அக்டோபர் 1-ம் தேதிக்கு முன்பு நகரத்தை தூய்மையாக மாற்ற ஒரு மணி நேர கோட்பாடு அறிமுகம் செய்யப்பட்டது. இந்தக் கருத்தை மக்கள் பாராட்டியது மட்டுமின்றி, இந்த நிகழ்வில் மக்கள் ஆர்வத்துடன் பங்கேற்கவும் செய்தனர்.
தூய்மையான மற்றும் பசுமையான சூழல் என்பது நிலையான வளர்ச்சியில் ஒரு அடிப்படை சித்தாந்தமாகும். தூய்மையின் முக்கியத்துவம் அனைவருக்கும் தெரியும், குடிமக்கள் தங்கள் வீடுகளை சுத்தமாக வைத்திருக்க முயற்சி செய்கிறார்கள், ஆனால் சுற்றுச்சூழலின் தூய்மைக்கு தாங்களும் பொறுப்பு என்பதை அவர்கள் எப்படியோ மறந்து விடுகிறார்கள். ஷிரோல் நகரம் பெருமளவிலான இளைஞர்களின் பங்கேற்பைக் கண்டுள்ளது. அக்டோபர் 1 ஆம் தேதி, ஸ்ரீ கல்லேஷ்வர் ஏரி, சத்ரபதி சிவாஜி மகாராஜ் தக்த், பஞ்சகங்கா படித்துறை, ஷிரோலில் உள்ள புவாஃபான் கோயில் ஆகியவற்றுக்கு தூய்மை இலக்குகள் நிர்ணயிக்கப்பட்டுள்ளன.
இந்த மெகா தூய்மை இயக்கம் மக்களை இணைக்கும்; தேர்ந்தெடுக்கப்பட்ட பாரம்பரிய, ஆன்மீக மற்றும் கலாச்சார இடங்களில் கவனம் செலுத்தும். மெகா தூய்மை இயக்கத்திற்காக நாடு முழுவதும் 8 லட்சத்துக்கும் அதிகமான இடங்கள் தத்தெடுக்கப்பட்டுள்ளன.
நிதி அமைச்சகம்
பொதுத்துறை வங்கிகளில் ஷெட்யூல்டு வகுப்பினருக்கான கடன் மற்றும் இதர நலத்திட்டங்களின் செயல்பாடு குறித்து மத்திய நிதியமைச்சர் திருமதி நிர்மலா சீதாராமன் நாளை ஆய்வு செய்கிறார்
பொதுத்துறை வங்கிகளில் ஷெட்யூல்டு வகுப்பினருக்கான கடன் மற்றும் இதர நலத்திட்டங்களின் செயல்பாடு குறித்து மத்திய நிதியமைச்சர் திருமதி நிர்மலா சீதாராமன் நாளை ஆய்வு செய்கிறார். இக்கூட்டத்தில் தேசிய ஷெட்யூல்டு வகுப்பினர் ஆணையத் தலைவர் மற்றும் பொதுத்துறை வங்கிகள், நபார்டு போன்ற நிதி நிறுவனங்களின் தலைவர்கள் கலந்துகொள்ள உள்ளனர். அத்துடன், மத்திய நிதி இணையமைச்சர் திரு பங்கஜ் சவுத்திரி, நிதிசேவை பிரிவு செயலாளர் டாக்டர் பகவத் கிசான் ராவ் கரத் ஆகியோரும் கூட்டத்தில் பங்கேற்க உள்ளனர்.
ஸ்டாண்ட் - அப் இந்திய திட்டம், ஷெட்யூல்டு வகுப்பினருக்காக கடன் மேம்பாட்டு உறுதி திட்டம் உள்ளிட்ட பல்வேறு திட்டங்களை மத்திய அரசு தொடங்கியுள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1862294
சமூக நிதி மற்றும் அதிகாரமளித்தல் அமைச்சகம்
தமிழ்நாட்டின் திருச்சிராப்பள்ளியில் 1606 மாற்றுத்திறனாளிகளுக்கு நிதியுதவி மற்றும் உபகரணங்கள் வழங்கும் முகாம்
மத்திய சமூகநீதி மற்றும் அதிகாரமளித்தல் அமைச்சகத்தின் மாற்றுத்திறனாளிகளுக்கு அதிகாரமளித்தல் துறையின் கட்டுப்பாட்டில் செயல்படும் இந்திய செயற்கை உறுப்புகள் உற்பத்தி கழகம் சார்பில் திருச்சிராப்பள்ளி மாவட்டம் மணப்பாறையில், மாற்றுத்திறனாளிகளுக்கு நிதியுதவி மற்றும், செயற்கை கை,கால்கள் வழங்கும் முகாம் இன்று நடைபெற்றது. மத்திய சமூகநீதி மற்றும் அதிகாரமளித்தல் துறை இணையமைச்சர் திரு ஏ. நாராயணசாமி, காணொலி வாயிலாக இந்த முகாமை தொடங்கிவைத்தார்.
நிகழ்ச்சியில் பேசிய அமைச்சர் திரு ஏ. நாராயணசாமி, பிரதமரின் அனைவரும் இணைவோம், அனைவரும் உயர்வோம் என்ற திட்டத்தின்படி, மாற்றுத்திறனாளிகளுக்கு அதிகாரம் அளிக்க மத்திய அரசு உறுதிபூண்டுள்ளதாக கூறினார். சமுதாயத்தின் அனைத்து தரப்பினரையும் உள்ளடக்கிய குறிப்பாக நலிந்த பிரிவினருக்கு சிறப்பு கவனம் செலுத்துவதற்கான பல்வேறு நடவடிக்கைகளை அரசு மேற்கொண்டு வருவதாகவும் அவர் குறிப்பிட்டார்.
இந்த நிகழ்ச்சியில் கரூர் மக்களவை தொகுதிக்கு உட்பட்ட 1606 மாற்றுத்திறனாளிகளுக்கு மொத்தம் ரூ.1.32 கோடி மதிப்புள்ள பல்வேறு வகையான சாதனங்கள் வழங்கப்பட்டன. 3 சக்கர வாகனங்கள், சக்கர நாற்காலி, ஊன்றுகோல், காது கேட்கும் கருவிகள், பார்வைதிறன் குறைபாடு உடையவருக்கான சாதனங்கள் மற்றும் செல்போனுடன் கூடிய சாதனங்களும், செயற்கை கை,கால்களும் வழங்கப்பட்டன.
மேலும் விவரங்களுக்கு இதன் ஆங்கில செய்திக்குறிப்பைக் காணவும் https://pib.gov.in/PressReleseDetail.aspx?PRID=1838654
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பாரத்மாலா பரியோஜனாவின்கீழ், நவீன பன்னோக்கு சரக்குப் போக்குவரத்துப் பூங்காவின் விரைவான மேம்பாட்டுக்காக முத்தரப்பு ஒப்பந்தம் கையெழுத்தானது
பாரத்மாலா பரியோஜனா திட்டத்தின்கீழ், நாடு முழுவதும் நவீன பன்னோக்கு சரக்குப் போக்குவரத்துப் பூங்காவின் விரைவான மேம்பாடு, சரக்கு ஒருங்கிணைப்பை மையப்படுத்துதல், சர்வதேச தரத்துக்கு இணையாக மொத்த உள்நாட்டு உற்பத்தியில், 14 சதவீதத்திலிருந்து 10 சதவீதத்துக்கும்கீழ், தளவாட செலவுகளை குறைத்தல் உள்ளிட்ட நோக்கங்களுடன் மேற்கொள்ளப்பட்ட முத்தரப்பு ஒப்பந்தத்தில், மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி, மத்திய துறைமுகங்கள், கப்பல் மற்றும் நீர்வழிகள் மற்றும் ஆயுஷ்துறை அமைச்சர் திரு.சர்பானந்த சோனோவால், மத்திய சாலை மற்றும் நெடுஞ்சாலைகள் துறை இணையமைச்சர் ஜெனரல்  திரு.வி.கே.சிங் ஆகியோர் கையெழுத்திட்டனர்.
இந்த ஒப்பந்தத்தை வரவேற்று பேசிய அமைச்சர் நிதின் கட்கரி, ஒப்பந்தத்தில் கையெழுத்திட்டது மகிழ்ச்சி அளிப்பதாகவும், இது தடையற்ற மாற்றங்களை ஏற்படுத்தும் என்றும் தெரிவித்தார். நவீன பன்னோக்கு சரக்குப் போக்குவரத்துப் பூங்கா, சரக்குகள் மாற்றப்படுவதை உறுதி செய்யும் என்றும், இது கதி சக்தி மூலம் நாட்டை முன்னேற்றும் எனவும் தெரிவித்தார்.
நாடு முழுவதும் விரைவான, திறமையான பொருளாதாரம் மற்றும் சுற்றுச்சூழலுக்கேற்ற தளவாட இயக்கங்களுக்காக, பாரத்மாலா பரியோஜனாவின் பரிந்துரை மற்றும் முயற்சியை நடைமுறைப்படுத்த முன்மொழிவதற்கான வரலாற்று தருணம் இது என்று, திரு.சர்பானந்த சோனோவால் கூறினார். மேலும், பிரதமர் கதி சக்தி மூலம், பொருளாதாரத்தை மேம்படுத்த ஊக்கமளிப்பதே பிரதமரின் தொலைநோக்குப் பார்வை என்றும், இந்த ஒப்பந்தம் அதற்கான தீவிர முயற்சி என்றும் தெரிவித்தார். இத்தகைய பூங்காக்கள் மூலம், நாட்டுக்கு மிகப்பெரிய நன்மை கிடைக்கும் எனவும் அவர் மேலும் குறிப்பிட்டார். தளவாட இயக்கத்தின் சிக்கல்களை களைந்து, பொருளாதாரத்தை வேகமான வளர்ச்சிப் பாதையில் கொண்டு செல்லவும், தளவாடத் துறைகளை உயிர்ப்பிக்கவும் வடிவமைக்கப்பட்டுள்ளதாகவும் அவர் தெரிவித்தார். இந்த பூங்காவில், ரயில் மற்றும் சாலைகளில் சரக்குகளை கையாளும் வசதி, கொள்கலன் முனையங்கள், சரக்கு முனையங்கள், கிடங்குகள், குளிர் சேமிப்பு அறைகள், இயந்திர மயமாக்கப்பட்ட பொருட்களை கையாள்வதற்கான வசதிகள், மதிப்புக் கூட்டப்பட்ட சேவையான சேமிப்பு வசதிகள், கிடங்கு மேலாண்மை, சோதனை செய்யும் வசதி மற்றும் சுங்க அனுமதி பெறுதல் உள்ளிட்டவை உள்ளன.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1854113
நித்தி ஆயோக்
இளையோர் பங்கேற்கும் தேசிய ஆய்வக புதுமைக் கண்டுபிடிப்புகள் உரையாடல் 2022-ல் 9 மாநிலங்களைச் சேர்ந்த 12 புத்தொழில் நிறுவனங்கள் வெற்றி பெற்றன
வெற்றிபெற்ற 12 புத்தொழில் நிறுவனங்கள் தங்களது புதுமைக் கண்டுபிடிப்புகளுக்காக 5000 டாலர் நிதியைப் பெற்றது.
வேளாண்மை, கல்வி தொழில்நுட்பம், மகளிர் வாழ்வாதாரம், சுழற்சிப் பொருளாதாரம், உயிரி பன்முகத்தன்மை ஆகிய துறைகளில் ஆய்வு செய்து வரும் 9 மாநிலங்களைச் சேர்ந்த 12 புத்தொழில் நிறுவனங்கள் ஐந்தாவது இளையோர் பங்கேற்கும் இந்திய தேசிய ஆய்வகப் புதுமைக் கண்டுபிடிப்புகள் உரையாடலில் 2022-ல் வெற்றி பெற்றதாக அறிவிக்கப்பட்டது.
ஆசிய பசிஃபிக் பிராந்தியத்தில் இளைஞர்களுக்கு அதிகாரம் அளித்தல், முதலீடு செய்தல் ஆகியவற்றுக்காக பொதுவான திட்டத்தை ஏற்படுத்தும் நோக்கில் ஐநா வளர்ச்சித் திட்டம், சிட்டி அறக்கட்டளை ஆகியவை இணைந்து 2017-ம் ஆண்டு இளையோர் பங்கேற்கும் ஆய்வகத்தை தொடங்கியது. அதன் மூலம் அவர்கள் தலைமைத்துவம், சமூகப் புதுமைக் கண்டுபிடிப்புகள், தொழில்முனைவு மூலமாக நீடித்த வளர்ச்சி நோக்கங்களை அமல்படுத்த முடியும்.
2019-ம் ஆண்டு நித்தி ஆயோக்கின் அடல் புதுமைக் கண்டுபிடிப்பு இயக்கத்துடன் இணைந்து இந்தியாவில் இளையோருக்கான ஆய்வகம் தொடங்கப்பட்டது. 2022-23-ம் ஆண்டிற்கான போட்டிக்கு நாடு முழுவதும் 28 மாநிலங்களில் இருந்து 378 விண்ணப்பங்கள் பெறப்பட்டன.
புனேயைச் சேர்ந்த ஆகாஸ் தீப் பன்சல், ஜெய்பூரைச் சேர்ந்த சக்ஷம் குப்தா, மும்பையைச் சேர்ந்த சௌமியா தப்ரிவால், மகாராஷ்டிரா மாநிலத்தைச் சேர்ந்த அக்சய் தீபக் கவாலே, அருணாச்சலப்பிரதேச மாநிலத்தைச் சேர்ந்த திமும்பர்டின், உத்தரப்பிரதேச மாநிலத்தைச் சேர்ந்த அமன் குமார், அசாம் மாநிலத்தைச் சேர்ந்த தேபப்ரதா தாஸ், மும்பையைச் சேர்ந்த ரஜத் சோஹன் விஸ்வகர்மா, குருகிராமைச் சேர்ந்த ரிஷப் பட்டேல், புதுதில்லியைச் சேர்ந்த சுக்லா, உத்தரப்பிரதேசத்தை சேர்ந்த சந்தீப் குமார், பெங்களூரைச் சேர்ந்த சங்கர் ஸ்ரீ ஆகியோர் விருது பெற்றனர்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள், யூனியன் பிரதேசங்களுக்கு 53.24 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 53.24 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 72,40,250 தடுப்பூசிகள் வழங்கப்படவிருக்கின்றன.
இவற்றில், இன்று காலை 8 மணி வரையிலான தரவுகளின் அடிப்படையில், மொத்தம் 51,56,11,035 டோஸ் தடுப்பூசி  பயன்படுத்தப்பட்டுள்ளது.
சுமார் 2.25 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1744650